**Ministru kabineta rīkojuma projekta “Grozījumi Ministru kabineta 2020.gada 6.novembra rīkojumā Nr.655 “Par ārkārtējās situācijas izsludināšanu”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Rīkojuma projekta mērķis ir precizēt Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu” (turpmāk – Rīkojums) noteiktās prasības attiecībā uz tirdzniecības vietu, pakalpojumu sniegšanu iedzīvotājiem klātienē un ēdināšanas pakalpojumu vietu darbu Rīkojuma 5.1.1apakšpunktā noteiktajos datumos, paredzot, ka arī valsts akciju sabiedrības “Starptautiskā lidostas “Rīga”” termināļos strādājošo sabiedriskās ēdināšanas iestāžu, tirdzniecības un pakalpojumu vietu darba laiks netiek ierobežots.  Vienlaikus projekts paredz, ka Nacionālā elektronisko plašsaziņas līdzekļu padome (turpmāk – NEPLP) var lemt par Latvijas sabiedrisko mediju veidotā satura, kas saistīts ar 1991.gada barikādēm, nodošanu bezatlīdzības lietošanā citiem plašsaziņas līdzekļiem.  Rīkojums stāsies spēkā 2021.gada 15.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Krīzes vadības padomes sekretariāta, Satiksmes ministrijas, Tieslietu ministrijas un Izglītības un zinātnes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīkojuma projekta mērķis ir precizēt Rīkojumā noteiktās prasības attiecībā uz tirdzniecības vietu, pakalpojumu sniegšanu iedzīvotājiem klātienē un ēdināšanas pakalpojumu sniegšanas vietu darbu Rīkojuma 5.1.1apakšpunktā noteiktajos datumos, paredzot, ka arī valsts akciju sabiedrības “Starptautiskā lidostas “Rīga”” termināļos strādājošo sabiedriskās ēdināšanas iestāžu, tirdzniecības un pakalpojumu vietu darba laiks netiek ierobežots.  Ņemot vērā valsts akciju sabiedrības “Starptautiskā lidosta “Rīga”” (turpmāk – Lidosta) aktuālo lidojumu sarakstu, kurā ir paredzēti lidojumi laikā pēc plkst.21:00, lai nodrošinātu pakalpojumu pieejamību visu lidojumu pasažieriem, sabiedriskās ēdināšanas iestādēm, tirdzniecības vietām un citām pakalpojumu sniegšanas vietām Lidostā būtu jābūt atvērtām katru dienu, ieskaitot brīvdienas - atbilstoši aktuālajam lidojumu sarakstam (vismaz no plkst.05:00 līdz 00:00). Turklāt ēdināšanas pakalpojumiem bez pārtraukuma ir jābūt nodrošinātiem arī Lidostas VIP terminālī, kurā cita starpā tiek apkalpoti arī valsts protokola un neregulārie lidojumi, kā arī Lidostas biznesa zālē. Vienlaikus pasažieriem, kas ielido pēc 21:00 un ir rezervējuši auto nomas pakalpojumus, ir svarīgi nodrošināt iespēju izmantot šo pakalpojumu, lai nokļūtu savā galamērķī. Visi minētie pakalpojumi nodrošina būtiskas pasažieru vajadzības un tie ir neatņemama lidostas pakalpojumu sastāvdaļa, it īpaši ēdināšanas pakalpojumi tranzīta pasažieriem, kuriem lidostā ir jāpavada ilgāks laiks un kuriem var nebūt iespējas šķērsot valsts robežu, lai saņemtu šos pakalpojumus citur.  Sabiedriskās ēdināšanas iestādes, tirdzniecības un pakalpojumu vietas atrodas Lidostas terminālī, kas ir ierobežota teritorija un kur ir ieviesti stingri epidemioloģiskie nosacījumi starptautisko pasažieru gaisa pārvadājumu drošai nodrošināšanai, kuru atbilstību ir apliecinājusi Eiropas Savienības Aviācijas drošības aģentūra (European Union Aviation Safety Agency, EASA), pievienojot Lidostu Covid-19 ierobežošanas hartai, tādejādi apliecinot Lidostas gatavību strādāt pēc augstākajiem aviācijas nozares epidemioloģiskās drošības standartiem un sadarboties nacionālā un starptautiskā līmenī slimības izplatības risku mazināšanai.  Ar Rīkojumu 5.1.4apakšunktā noteiktajos datumos tiek ieviesti darba laika ierobežojumi tirdzniecības vietās, pakalpojumu sniegšanas iedzīvotājiem vietās un ēdināšanas pakalpojumu sniegšanas vietās. Tomēr, ievērojot minēto, lai Lidosta varētu nodrošināt pasažieriem nozīmīgos pakalpojumus bez ierobežojumiem, Rīkojumā ir nepieciešams veikt grozījumus tā 5.1.4apakšpunktā, papildinot, ka šajā punktā noteiktie ierobežojumi neattiecas uz Lidostas termināļos strādājošajām sabiedriskās ēdināšanas iestādēm, tirdzniecības un pakalpojumu vietām.  Būtiski uzsvērt, ka atbilstoši Ministru kabineta 2020.gada 7.janvāra sēdē apstiprinātajos grozījumos Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – Noteikumi Nr.360) no 2021.gada 15.janvāra nav paredzēts lidojumu ierobežojums atkarībā no darba laika. Tādējādi pēc analoģijas darba laika ierobežojumi nav attiecināmi arī uz Lidostu un Rīkojumā kā izņēmumi ir paredzami arī Lidostas terminālī komercdarbību veicošie uzņēmumi.  Vienlaikus projekts paredz svītrot Rīkojuma 5.45.1 punktu, saskaņā ar kuru persona, kas ierodas Latvijā no Lielbritānijas un Ziemeļīrijas Apvienotās Karalistes, lidostā veic Covid-19 testu.  Šāda prasība vairs nav aktuāla, ievērojot to, ka ar Ministru kabineta 2021.gada 7.janvāra noteikumiem Nr.2 “Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" no 2021.gada 15.janvāra pasažierim pirms iekāpšanas pārvadātāja transportlīdzeklī ir jāuzrāda dokuments, kas apliecina, ka persona 72 stundas pirms iekāpšanas transportlīdzeklī ir veikusi Covid-19 testu un šī testa rezultāts ir negatīvs, vai arī jāuzrāda medicīnisks dokuments, kas apliecina, ka persona nav infekcioza.  Tādējādi tiks nodrošināta nepieciešamā kontrole pasažieru avio pārvadājumos no/uz Lielbritānijas un Ziemeļīrijas Apvienoto Karalisti, novēršot infekciozu personu iekāpšanu lidmašīnā.  Rīkojuma projekts stāsies spēkā 2021.gada 15.janvārī, vienlaikus ar grozījumiem Noteikumos Nr.360.  Projektā ietvertie grozījumi par Rīkojuma 5.13.7.apakšpunkta precizēšanu ir nepieciešami, jo atbilstoši Izglītības likuma regulējumam tālmācība ir izglītības ieguves forma, kādā izglītojamais izglītības iestādes īstenotas izglītības programmas saturu apgūst patstāvīgi individuālā veidā, izmantojot izglītības iestādes piedāvātus īpaši strukturētus mācību materiālus, dažādus tehniskos un elektroniskos saziņas līdzekļus. Ņemot vērā to, ka šādā izglītības ieguves formā pēc būtības izglītības ieguves norisi faktiski neskar Covid-19 infekcijas izplatības izraisītās praktiskās problēmas (tās nav apmācības klātienē), nepieciešams nepārprotami iekļaut rīkojuma tekstā atsauci ar izņēmumu un noteikt, ka šādā izglītības ieguves formā (tālmācība) mācību norise notiek nemainīgi un tai nepiemēro nosacījumus par klātienes mācību ziemas brīvdienu un 2020./2021.mācību gada otrā semestra sākuma laika izmaiņām.  Vienlaikus projektā ietverts jauns Rīkojuma 5.43.2 apakšpunkts, ievērojot to, ka 2021.gada janvārī Latvijā atzīmē 1991.gada barikāžu trīsdesmitgadi. Ņemot vērā epidemioloģiskās drošības prasības pasākumi nenotiek klātienē. Lai nodrošinātu pēc iespējas efektīvāku piešķirto valsts budžeta līdzekļu izlietojumu un nodrošinātu pasākumu pieejamību Latvijas iedzīvotājiem, nepieciešams NEPLP ļaut lemt par iespēju Latvijas sabiedrisko mediju veidotā satura, kas saistīts ar 1991.gada barikādēm, nodošanu bezatlīdzības lietošanā citiem plašsaziņas līdzekļiem. Tādējādi nodrošinot plašu informācijas pieejamību Latvijas iedzīvotājiem un nodrošinot epidemioloģisko prasību ievērošanu. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS “Starptautiskā lidosta “Rīga””, Izglītības un zinātnes ministrija, Tieslietu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Starptautisko avio pārvadājumu pasažieri, pakalpojumu sniedzēji, kas nodrošina pakalpojumu sniegšanu Lidostā;  personas, kas izglītības programmas saturu apgūst tālmācībā, kā arī izglītības iestādes, kas īsteno šīs izglītības programmas;  plašsaziņas līdzekļi un iedzīvotāji, kuri izmanto plašsaziņas līdzekļu piedāvātos pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

satiksmes ministrs T.Linkaits

Vīza:

valsts sekretāre I.Stepanova